b"\n_START_ARTICLE_\nJordi P\xc3\xa0mias i Grau\n_START_SECTION_\nBiografia\n_START_PARAGRAPH_\nEstudi\xc3\xa0 lleng\xc3\xbces rom\xc3\xa0niques a la Universitat de Barcelona amb Antoni Badia i Margarit, Mart\xc3\xad de Riquer, Jos\xc3\xa9 Manuel Blecua Perdices i Francesc Mars\xc3\xa0. Despr\xc3\xa9s treball\xc3\xa0 com a professor de literatura a Guissona, Bellpuig i Lleida. \xc3\x89s membre i soci d'honor de l'Associaci\xc3\xb3 d'Escriptors en Llengua Catalana (AELC) i del PEN catal\xc3\xa0. Ha rebut nombrosos guardons literaris. El 1999 va rebre la Creu de Sant Jordi._NEWLINE_La seva obra po\xc3\xa8tica \xc3\xa9s constru\xc3\xafda amb una gran varietat de f\xc3\xb3rmules expressives i concebuda des d'una visi\xc3\xb3 depurada i estilitzada de les successives etapes de la vida i dels \xc3\xa9ssers humans. Ha sigut un dels descobridors de la tradici\xc3\xb3 po\xc3\xa8tica de les terres de Ponent i ha fet de pont entre les antigues i les noves generacions de poetes lleidatans._NEWLINE_La poesia i la vida es relacionen estretament en Jordi P\xc3\xa0mias: totes dues creixen per una recerca de la puresa, d'una claredat que \xc3\xa9s alhora \xc3\xa8tica i est\xc3\xa8tica. Est\xc3\xa8ticament, aquesta puresa es concreta en uns principis cl\xc3\xa0ssics (claredat, harmonia, equilibri...) que, des del punt de vista \xc3\xa8tic, es corresponen amb la claredat de la joia, la nitidesa de l'alegria de viure, preservada contra tota acci\xc3\xb3 o fenomen enterbolidors i identificada en \xc3\xbaltima inst\xc3\xa0ncia amb D\xc3\xa9u._NEWLINE_El seu primer llibre de poemes,La meva casa, va veure la llum l'any 1969 arran de guanyar el Premi Joan Salvat Papasseit. Despr\xc3\xa9s d'aquest vindrien altres poemaris, tamb\xc3\xa9 mereixedors de premis ben diversos. D'entre ells caldria destacar\xc2\xa0Flauta del sol\xc2\xa0(premi Carles Riba, 1978), \xc3\x80mfora grega\xc2\xa0(premi Vicent Andr\xc3\xa9s Estell\xc3\xa9s, 1985) o\xc2\xa0Narc\xc3\xads i l'altre\xc2\xa0(premi Miquel de Palol, 2001)._NEWLINE_La qualitat i la const\xc3\xa0ncia de la seva escriptura l'han convertit en una de les veus m\xc3\xa9s representatives de la seva generaci\xc3\xb3, i en un referent per als nous autors. Tant \xc3\xa9s aix\xc3\xad que l'any 2002 va guanyar el premi Josep M. Llompart al millor llibre de l'any, pel recull de poemes\xc2\xa0Narc\xc3\xads i l'altre.\xc2\xa0_NEWLINE_Tamb\xc3\xa9 ha conreat, fruit de la seva recerca cont\xc3\xadnua i de la seva curiositat liter\xc3\xa0ria, altres g\xc3\xa8neres, com ara el teatre (Cam\xc3\xad de mort, 1979) i l'assaig (Quadern de tres estius, 1986). Durant trenta anys va exercir com a professor de Llengua i Literatura a l'Institut M\xc3\xa0rius Torres de Lleida._NEWLINE_El 2017 \xc3\xa9s guardonat amb el Premi Jaume Fuster dels Escriptors en Llengua Catalana."